
Ексклузивно разследване разкрива: безпрецедентни щатове за зам.-министри, уикенд кадруване в частни вили и шокиращи схеми за заобикаляне на ДАНС с цел овладяване на ОДМВР – Кюстендил и РУ – Дупница.
Разследването освети мащабна, организирана схема за политическо овладяване на силовото министерство в регионите Кюстендил, Дупница и Сапарева баня. Противно на законовия принцип за пълна деполитизация на МВР, висши държавни служители в комбинация с партийни координатори са превърнали Политическия кабинет в София и Областната дирекция на МВР Кюстендил в инструмент за частни интереси, кариерно издигане и персонално отмъщение срещу неудобни полицаи.
Кръгът от Сапарева баня: Кръвни връзки и извънредни министерски щатове
В дъното на скандалната схема стоят две фигури – настоящият заместник-министър на вътрешните работи Емил Ганчев и неговото дългогодишно кариерно протеже Васил Йоцов.
Хронологията на техните отношения показва устойчив и дълбок модел на кадрови чадър. Още през 2022 г., в качеството си на служебен зам.-министър на МВР, Ганчев лично лансира и назначава Васил Йоцов за Началник на РУ – Дупница.
През лятото на 2023 г. Ганчев е свален от поста на зам.министър на МВР, а няколко месеца  след него напуска МВР и Васил Йоцов, който излиза в пенсия заради водено срещу него дисциплинарно разследване за множество тежки нарушения и злоупотреба с власт.
След сформирането на настоящото редовно правителство, през 2026 г.  за да бъде върнат Емил Ганчев като зам. министър в министерството, е извършено безпрецедентно разхищение на държавен ресурс:  за първи път в историята на МВР е разкрит извънреден, четвърти щат за заместник-министър, специално предназначен за Ганчев.
След завръщането си на поста през месец май 2026 г. Ганчев провъзгласява неофициално протежето си Васил Йоцов за кадровик в сянка на Областната дирекция на МВР в Кюстендил и му дава неофициална власт да премахне повечето началници на възлови позиции в дирекцията, включително директора и двамата му заместници.
Разследването ни установи шокиращ конфликт на интереси – съпругата на зам.-министър Ганчев е съученичка и близка роднина на съпругата на Васил Йоцов. Двете семейства са в изключително близки отношения и прекарват всеки уикенд заедно в луксозната лична вила на зам.-министъра Ганчев в гр. Сапарева баня. Според наши източници в министерството, именно от масите в тази вила задкулисно се дирижира кадровият терор в структурите на МВР в Югозападна България.
Престъпният изборен модел: Полицията като партийна охрана
По време на наскоро провелите се парламентарни избори през 2026 година пенсионираният вече от МВР бивш началник на районното управление на полицията в Дупница- Васил Йоцов официално влиза в политиката като Ръководител и Координатор на предизборния щаб на  (управляващата впоследствие)  партия „Прогресивна България“ за община Сапарева баня.
/На снимката – Васил Йоцов като партиен кадър, свалена от партийното събрание на „Прогресивна България“, видеото тук: https://www.facebook.com/reel/953128233778643
В това си качество той прилага брутален репресивен модел. В пряко съучастие с лоялни към него и назначени чрез него полицейски началници  в РУ – Дупница, Йоцов организира показни полицейски претърсвания и обиски в домовете на политически активисти от опозиционни партии в гр. Сапарева баня. Въпреки че при акциите не е открито абсолютно нищо незаконно, на случаите умишлено се дава мащабна медийна гласност, за да бъдат очернени конкурентите и да се манипулира вотът в полза на „Прогресивна България”.
Наши източници припомнят, че това е „запазена марка“ за Йоцов. През 2022г. и 2023 г., тогава все още като действащ началник на РУ-Дупница, той по същия начин разпорежда показни арести и обиски на политически опоненти преди изборите.
След изборите през 2022 г. Йоцов, в качеството си на началник на Районното управление в Дупница, освобождава по брутален начин началници на групи и участъци в Районното управление и на тяхно място поставя свои приятели и сподвижници , а освободените началници назначава на редови длъжности. Йоцов се обгражда с малка клика от послушници и доносници, а срещу повечето от останалите служители на управлението започва тормоз и репресии, което предизвиква организиран бунт и официален сигнал от група офицери до министъра на вътрешните работи, вследствие на който през 2023г. срещу него бе образувано дисциплинарно производство за тежки корупционни практики, системна злоупотреба с власт и силен натиск.
За да избегне позорно дисциплинарно уволнение, в хода на заведеното срещу него производство Йоцов спешно се пенсионира, спасявайки кожата, но материалите остават в Личното му кадрово дело (ЛКД).
Уловката с ДАНС: Как да „препереш“ компрометиран кадър
Преди около месец, по пряко настояване на зам.-министър Ганчев, партийният координатор Васил Йоцов е възнаграден за изборните резултати и е назначен в Политическия кабинет като официален Съветник на Министъра на вътрешните работи.
Това е крещящ пример за политическа партизанщина, която съсипва авторитета на „Прогресивна България“ сред редовите полицаи.
Тъй като позицията „съветник“ изисква най-високо ниво на достъп до класифицирана информация, а миналото дисциплинарно производство на Йоцов в ОДМВР-Кюстендил е червена лампа за сигурността, заговорниците предприемат хитър законов ход.
Издадена е заповед за стартиране на проучване за надеждност по ЗЗКИ (закона за защита на класифицираната информация) от ДАНС, но искането е прокарано фиктивно през периферната структура на Гранична полиция – Драгоман, където е назначен Йоцов в началото на юли 2026г., след като прекарва две седмици в министерството като съветник на министъра на вътрешните работи.
Целта е ДАНС да бъде подведена, а достъпът на Йоцов до класифицирана информация – да бъде осигурен („препран“ ) през външно ведомство – Гранична полиция, за да се скрие кадровото му минало в Областна Дирекция на МВР-Кюстендил.
Крайна цел на уловката е Йоцов, веднъж сдобил се с чисти документи за достъп до класифицирана информация от ДАНС, да бъде спуснат директно за Директор на ОДМВР – Кюстендил.
Кървавият юли и гилотината на кюстендилските полицейски шефове
Докато Йоцов прави кариерен совалков престой като съветник на министъра и след това като служител  в Гранична полиция, под неговото негласно ръководство в ОДМВР-Кюстендил се провежда кървава чистка и безмилостна политическа вендета, за да се разчисти теренът за пристигането му на бял кон.
Чрез скалъпени проверки временно са отстранени законният Директор на ОДМВР – Кюстендил Станислав Григоров и неговите заместници Михаил Джаджаров и Васил Паргов, а шефа на полицията в Дупница Йордан Зарев и заместникът му – Радослав Стоилков са принудени с натиск да се откажат от постовете си и да поискат преназначаването им за редови полицаи.
Всички гореизброени свалени началници ( включително и директора)  на областната дирекция в Кюстендил и на Районното управление в Дупница първоначално са командировани на едномесечна показна командировка на границата, в градовете Болярово, Елхово и  Малко Търново, за да се подготви почвата за образуване на дисциплинарни производства срещу тях и за окончателното им премахване от заеманите постове.
За да се осъществи чистката, министерството прилага скандална хватка. Извънредно се разкрива нов, „трети“ щат за заместник-директор, на който светкавично е назначен съратника на Йоцов-Добри Добрев.
Веднага след това се задейства процедура по закриване на старите щатове на заместник директори, на Джаджаров и Паргов, за да бъдат те съкратени по административен път. На Джаджаров и Паргов негласно е заявено незабавно да си търсят място в друга областна дирекция, на МВР, тъй като в Кюстендил са обявени за „персона нон грата“ и хората на Йоцов отказват да ги оставят на работа там дори като обикновени полицаи.
Добри Добрев е известен като изключително близък послушник и довереник на Васил Йоцов, на който е възложено да намери компромати, да образува дисциплинарни производства и да принуди набелязаните от Йоцов ръководни кадри да напуснат постовете си.
Добрев се справя блестящо с ролята си на палач в дирекцията, като за по малко от петдесет дни успява да отстрани всички горепосочени ръководни служители от дирекцията, а също така и началника на Районно управление Кюстендил Иван Георгиев, началника на сектор “Човешки ресурси” в дирекцията – Ивона Веселинова и началника на РТК-Кюстендил-Георги Велинов, който принуждава да излезе в пенсия.
ФИНАЛЪТ: 27 юли 2026г. – ОДМВР-Кюстендил в ръцете на партийния щаб
За да му придадат по-голяма тежест, една седмица след като е назначен за полицейски служител в Гранична полиция Драгоман, преди броени дни, около 20-ти юли тази година Васил Йоцов е повишен в началник на група “ОИД” в граничния полицейски участък “Олтоманци”, където прекарва на тази длъжност още една седмица, преди да бъде назначен за директор на ОДМВР-Кюстендил.
На 27 юли 2026г. фарсът приключи- Васил Йоцов бе официално назначен за ВПД Директор на ОДМВР-Кюстендил.
Административният абсурд е пълен: Човек, който преди 90 дни беше партиен шеф на предизборен щаб и обискираше домовете на активисти на опозиционни партии, преди 30 дни бе съветник на министъра на вътрешните му работи в политическия му кабинет,  преди 18 дни бе граничар в Олтоманци, преди 10 дни началник на група в граничния участък в Олтоманци, а днес вече е шеф на цялата Областна дирекция на МВР в Кюстендил.
Какво невероятно кариерно развитие за Йоцов- от човек, външен за системата на МВР преди 30 дни до директор на Областна дирекция Кюстендил! Явно  това е начина, по който хората  от политическото ръководство на Министерството на вътрешните работи разбират деполитизацията и борбата с корупцията в МВР.
Да допълним и новината от последните минути, че два дни след назначението си за ВПД  Директор на ОДМВР-Кюстендил, по точно на 29 юли 2026г. Йоцов продължава политическата вендета срещу действащи началници в дирекцията, като отстрани от поста Началника на полицейския участък в Сапарева баня и Началника на звено “Икономическа полиция” в Дупница.
Разследването ни откри ОЩЕ ЕДИН НЕВЕРОЯТЕН ФАКТ:
фрапиращо потъпкване и пренебрегване на Закона за МВР при назначаването на Йоцов като полицейски служител в Гранична полиция по Закона за МВР, а именно, че същият е назначен там БЕЗ КОНКУРС, който е задължителен по закон.
Независимо дали Васил Йоцов е бил назначен преди това като съветник в политическия кабинет на МВР  на трудов или граждански договор, или като държавен служител по Закона за държавния служител – и в двата случая за назначаването му в Гранична полиция като полицейски служител по Закона за МВР задължително е трябвало да бъде проведена конкурсна процедура по ЗМВР.
Липсата на външен конкурс по чл.156 от ЗМВР завлича в нищожност цялата последваща верига от заповеди, включително и тази за назначаването му за  Директор на ОДМВР-Кюстендил. (Да не говорим, че в случай, че е бил назначен първоначално като държавен служител по закона за държавния служител, то също е трябвало да стане със задължителен конкурс по чл.10,ал.1 от Закона за държавния служител. )
Когато ръководен кадър в Министерството на вътрешните работи или министър /зам. министър разпише заповед за назначаване на държавен служител по ЗМВР без проведен задължителен конкурс, това вече не е просто административен пропуск, а съзнателно заобикаляне на императивна законова норма с цел облагодетелстване на конкретно лице- а това е престъпление по служба по чл.282 от Наказателния кодекс.
Всичко това ясно илюстрира докъде може да стигне политическата партизанщина в МВР- институцията, която трябва да бъде изцяло деполитизирана, а всъщност се овладява на всички нива от политически обвързани лица в интерес на управляващата в момента политическа партия.
АФЕРА официално призовава Държавна агенция „Национална сигурност“ (ДАНС), Министъра на вътрешните работи,  Дирекция „Вътрешна сигурност“ на МВР и Дирекция „Инспекторат“ – МВР да се самосезират незабавно по изнесените факти и да предприемат следните спешни действия:
Към ДАНС: Да анулира незабавно извършената процедура за проучване за надеждност по ЗЗКИ на лицето Васил Йоцов, прокарана през Гранична полиция – Кюстендил. Нека Агенцията да провери Личното кадрово дело (ЛКД) на Йоцов, да вземе предвид партийната му дейност като шеф на предизборен щаб допреди два месеца, както и скритото в личното му кадрово дело дисциплинарно производство срещу него, и да отнеме издадения  достъп до класифицирана информация на Йоцов поради явен риск от зависимости и политическа неблагонадеждност.
Към министър Иван Демерджиев: Да упражни служебен контрол и да отмени нищожните заповеди за назначения на Йоцов на основание чл.99 ат АПК поради заобикаляне на конкурсната процедура.
Към Дирекция „Вътрешна сигурност“ и Дирекция „Инспекторат“: Да започнат незабавна проверка, за законността на назначението на Йоцов като полицейски служител по закона за МВР и на законността на извършените кадрови рокади в ОДМВР – Кюстендил и РУ – Дупница.
АФЕРА ще следи отблизо действията на контролните органи и ще реагира своевременно при бездействие от тяхна страна.    Ако установим бездействие по случая, си запазваме правото да сезираме следните европейски институции: Главна дирекция DG  JUST към Европейската комисия, Дирекция GRECO към съвета на Европа, Европейска прокуратура (EPPO) и Европейската служба OLAF & AFCOR.
Материалът е препечатан от Afera.bg. Редакцията предоставя право на отговор на всички засегнати страни. При получаване на официална позиция тя ще бъде публикувана в пълния ѝ вид и без неоправдано забавяне.

